করুণাময়ী রাণী রাসমণি
করুণাময়ী রাণী রাসমণি ভারতীয় বাংলা টেলিভিশন ধারাবাহিক। এটি একটি ঐতিহাসিক টেলিভিশন সিরিজ যা বাংলা বিনোদন চ্যানেল জি বাংলায় প্রচারিত হয় এবং টিভি সম্প্রচারের আগেও ডিজিটাল প্ল্যাটফর্ম জি ফাইভ-এ এটি  উপলব্ধ। এটি ২৪ জুলাই ২০১৭তে প্রথম প্রদর্শন হয়েছিল৷ ধারাবাহিকটি আগে সুব্রত রায় প্রযোজনা করেছিলেন এবং এখন এটি জি বাংলা প্রযোজনা করছে৷ এটি ২৪ জুলাই ২০২০ তারিখে ১০০০তম পর্ব এবং ২৬ ডিসেম্বর ২০২১-এ ১৫০০টি পর্ব সম্পন্ন করে। ধারাবাহিকটির শেষ পর্ব সম্প্রচারিত হবে ১৩ই ফেব্রুয়ারী, ২০২২। এই ধারাবাহিকটির মূল চরিত্র লোকমাতা রাণী রাসমণি। হালিশহরের ছোট রানী থেকে তাঁর সারা বাংলার রাণী হয়ে ওঠার ঘটনায় পুঙ্খানুপুঙ্খ রূপে দেখানো হয়েছে এই ধারাবাহিকে। ধারাবাহিকের প্রধান চরিত্র রাণীমার মৃত্যু হলো দশকের বিপুল চাহিদার কথা মাথায় রেখে ধারাবাহিকটিকে এগিয়ে নিয়ে যাওয়া হয় - " করুণাময়ী রাণী রাসমণি - উত্তর পর্ব  " নামে। সেখানে আলোকপাত করা হয় গদাধরের শ্রীরামকৃষ্ণ হয়ে ওঠার, আধ্যাত্মিক জগতে সারদামণির পদার্পণের। পাশাপাশি জানবাজারের বাড়িতে রাণীমার কনিষ্ঠ কন্যা জগদম্বা, তাঁর দুই পুত্র দ্বারিকানাথ বিশ্বাস এবং ত্রৈলোক্যনাথ বিশ্বাসের ঐতিহাসিক হয়ে ওঠার কাহিনীও সমান গুরুত্ব পায়। দেখানো হয় তাঁদের দ্বারা ব্যারাকপুরের সুবিখ্যাত অন্নপূর্ণা মন্দির প্রতিষ্ঠার কাহিনী। দ্বারিকানাথ ও তাঁর স্ত্রী - কুমুদিনী, ত্রৈলোক্যনাথ ও তাঁর দুই স্ত্রী - কনকলতা ও সুভাষিনীর বৈবাহিক টানাপোড়েনও দেখানো হয় এই ধারাবাহিকে। দীর্ঘদিন সাড়ে ছটার স্লটে থাকার পর ১০ই জানুয়ারি থেকে এটি সন্ধ্যে ছটায় সম্প্রচারিত হতে থাকে। এখনো পর্যন্ত এটিই দীর্ঘতম ভারতীয় বাংলা ধারাবাহিক।